ગુજરાત વિધાનસભામાં આવતા ગુરુવારે કે શુક્રવારે વિનિયોગ વિધેયકની રજૂઆત વખતે બજેટના સંદર્ભમાં રાજ્યની પ્રજા માટે જાહેરાતો કરવાનું વચન આપતા નાણાવિભાગ સંભાળતા નાયબ મુખ્યમંત્રી નીતિન પટેલે શુક્રવારે ગૃહમાં રાજકીય ફટકાબાજી કરતાં જણાવ્યું હતું કે, કોંગ્રેસના શાસનમાં સરકારી તિજોરી ઉપર પંજો પડતો હતો, આગળથી પડતો હતો, પાછળથી પડતો હતો અને બધું સાફ થઈ જતું હતું, પણ હવે તો રાજ્યનો વિકાસ આગળ ને આગળ વધતો જાય છે, કોન્ટ્રાક્ટરોનું એક પણ રૂપિયાનું બિલ ચૂકવવાનું બાકી રહેતું નથી, તમામ કક્ષાના કર્મચારીઓનો પગાર ચૂકવવાનો બાકી રહેતો નથી, વેપારીઓનું રિફંડ પણ સમયસર ચૂકવાઈ જાય છે, એટલે સરકારી તિજોરી ઉપર પંજો પડવાને બદલે કમળનું ફૂલ ખીલી રહ્યું છે અને લક્ષ્મી માતાના આશીર્વાદથી સતત પ્રગતિ, પ્રગતિ ને પ્રગતિ થઈ રહી છે.